送春歌
作者：趙公豫
朝代：宋

paragraphs: 時光如箭遞相催，三春竟過夏方來。
紅英漸落幽三徑，綠葉初肥映翠苔。
太息勞生同若夢，四十年華輕斷送。
譬如朝露最傷情，且趁年光免嘲弄。
陽和布澤滿丘墟，黄鳥聲啼自卷舒。
聞聲自可娛清晝，何必嗟噓向敝廬。
獨念鬚眉驚漸老，事業無成悲潦倒。
曠志深沉似碧潭，孤情磊落如芳草。
惜春還作送春遊，片刻風光未易酬。
妙緒清言成韻會，飛觴舉盞滌離愁。
良會弗長隨往迹，轉盼須臾即宿昔。
古人秉燭非清狂，吾輩好把時光惜。